Om ‘n volledige boek te skryf en te voltooi is soos om hoog in die takke te raak. Ek moet erken dat ek bietjie so voel. Hoog in die takke. Maar ek het niks gedrink nie. Ek het net die tweede boek in die Fynbos-reeks voltooi. Twee weke en heerlike ure se skryf het my van 14 Julie af – die dag toe ek vir Kwiksilwer (Boek 1 Fynbos-reeks) op Amazon.com gepubliseer het – tot nou, 31 Julie 2016 om 6:30 by die einde gebring van Tuiste vir my Hart, die tweede boek in die reeks.
Ek mag seker maar ‘n glasie klink op hierdie Sondagaand, op hierdie storie wat nou wag vir die mes van die redakteur. Daar’s nog baie werk voor, maar nou gaan ek eers rus en die manuskrip ook sodat ek met vars oë en skerp skêr kan inklim om hom te slyp en te poleer tot hy blink.
Kwiksilwer is klaar geskryf en ek het reeds begin met die redigering en die proeflees van die manuskrip.
Dis die verhaal van Theana Britz. Ek glo jy sal die storie geniet en dat dit vir jou iewers ŉ deur sal oopmaak na ŉ skrefie lig.
Ek beplan om elkeen van my bestaande boeke so met ‘n inhoudsopgawe met skakels toe te rus net soos dit in al die ander Kindle boeke gedoen is. Ek hoop om ook die gedeelte agter in die boek waar die leser sterre toeken in te sluit, maar dis ‘n avontuur vir later.
Ek is so bly dat julle my boeke koop en lees. Ek sien dit aan die grafiek wat vir ons skrywers beskikbaar gemaak word deur Amazon.com. Ek is dankbaar vir elke paar oë en elke hart wat saam met my die vreugde van ‘n boek ervaar.